30.12.2022
SL
Uradni list Evropske unije
C 498/5
29. pozdravlja poziv predsednice Evropske komisije k večji medgeneracijski solidarnosti in opozarja na svojo vodilno vlogo pri vključevanju mladih in njihovih organizacij v oblikovanje prihodnosti Evrope, zlasti z Listino EU o mladih in demokraciji; 30. ugotavlja, da se je med letoma 2011 in 2020 delež žensk med izvoljenimi politiki povečal na vseh ravneh, od lokalne do nacionalne, vendar obžaluje, da jih je skupaj na vseh ravneh še vedno samo tretjina.
Leta 2021 je bilo le v 16 od 285 regionalnih skupščin med izvoljenimi kandidati enako število žensk in moških.
Priznava, da tudi njegova sestava še zdaleč ni uravnotežena z vidika spola, in pričakuje, da bodo države članice ta problem obravnavale.
Zato bo začel razmislek o tem, kako povečati udeležbo žensk pri svojem delu, na vodstvenih položajih in med svojim članstvom, države članice pa poziva, naj uvedejo pobude za okrepitev položaja žensk v lokalni in regionalni politiki, da bi odpravili diskriminacijo v političnem življenju in se borili proti oviram, na katere ženske naletijo na svoji poti, tudi stereotipom; 31. poziva države članice, naj s polnim sodelovanjem lokalnih in regionalnih oblasti uvedejo vse potrebne ukrepe, da bi hitro dosegli cilj iz evropske direktive o boju proti nasilju nad ženskami in nasilju v družini.
Hkrati poudarja, kako pomembno je, da vse države članice EU ratificirajo Istanbulsko konvencijo, pogodbo Sveta Evrope, katere namen je na vseevropski ravni ustvariti celovit okvir za zaščito žensk pred vsemi oblikami nasilja ter preprečevati, preganjati in izkoreniniti nasilje nad ženskami in nasilje v družini; 32. opozarja, da občine in regije v vlogi tako delodajalk kot tudi ponudnic in naročnic storitev socialnega varstva odločilno prispevajo k socialni koheziji, enakosti spolov in zaposlovanju v Evropi.
Pri izvajanju akcijskega načrta za evropski steber socialnih pravic je pomembno, da se socialni partnerji, občine in regije celovito vključijo tako v pripravo kot tudi izvajanje pobud EU na socialnem področju, da bi bili ukrepi smotrni in učinkoviti.
Pri tem ima odločilno vlogo evropski semester.
Lokalna in regionalna raven mora podpreti odločitve in biti odgovorna za to, kako naj bi se skupni cilji dosegali.
V reformo evropskega semestra je treba vnesti tudi teritorialno razsežnost in cilje trajnostnega razvoja; 33. podpira poziv Evropskega parlamenta k sklicu konvencije za revizijo pogodb, ki ga je v svojem govoru o stanju v Uniji podprla predsednica Evropske komisije.
OR bi moral biti v celoti vključen v to konvencijo, da bi v njej zastopal izvoljene predstavnike evropske lokalne in regionalne ravni.
Hkrati izraža polno zavezanost spodbujanju zasnove aktivne subsidiarnosti in okrepljenemu sodelovanju z regionalnimi parlamenti ter združenji lokalnih in regionalnih oblasti.
Upravljanje na več ravneh je nujno za vključujoč in učinkovit postopek odločanja EU, s posebnim poudarkom na regijah z zakonodajnimi pooblastili in njihovimi legitimnimi pristojnostmi.
V zvezi s tem pozdravlja napoved Evropske komisije, da bo državljanske skupščine in druge oblike participativne demokracije dosledno vključevala v oblikovanje politik EU, vendar opozarja na vlogo demokratično izvoljenih predstavnikov, ki so odgovorni svojim volivcem, in se zavezuje, da bo imel aktivno vlogo v teh procesih; 34. namerava predlagati konkretne ukrepe za obravnavanje teritorialne razsežnosti evropskih politik pri uresničevanju kohezije kot splošnega cilja EU, tudi ob upoštevanju predlogov s Konference o prihodnosti Evrope ter posebnih potreb obmejnih in obrobnih regij; 35. naroča svojemu predsedniku, naj letno poročilo o stanju v regijah in mestih v EU ter to resolucijo pošlje predsedniku Evropskega parlamenta, predsednici Evropske komisije in predsedniku Evropskega sveta ter voditeljem 27 držav članic EU, in spodbuja regionalne in lokalne izvoljene politike v Evropi, naj poročilo posredujejo državljanom in lokalnim medijem.
V Bruslju, 12. oktobra 2022 Predsednik Evropskega odbora regij Vasco ALVES CORDEIRO